9. การควบคุมภายใน

คณะกรรมการและผู้บริหารบริษัท ให้ความสำคัญต่อการควบคุมภายในที่ดี
และตระหนักถึงความสำคัญของการจัดการความเสี่ยงและความเพียงพอของการควบคุมภายในสำหรับการดำเนินงานของบริษัท
โดยให้มีการสอบทานประสิทธิผลและความเพียงพอของกระบวนการบริหารความเสี่ยงและระบบการควบคุมภายในโดยคณะกรรมการตรวจสอบ
ผ่านการหารือ ประเมินผลการปฏิบัติงานของฝ่ายตรวจสอบ ซึ่งสาระสำคัญประกอบด้วย
การพิจารณาความเหมาะสมของขอบเขตภาระความรับผิดชอบ แผนการปฏิบัติงาน
รวมถึงผลประเมินความเพียงพอ
คุณภาพของกระบวนการบริหารความเสี่ยงและระบบการควบคุมภายใน กระบวนการกำกับดูแลกิจการ
การปฏิบัติตามกฎระเบียบข้อบังคับของทางการและของบริษัท รายงานต่อคณะกรรมการบริษัท
ในกรณีที่มีข้อเสนอแนะและพบข้อบกพร่องที่มีสาระสำคัญเพื่อให้มีการปรับปรุงแก้ไขต่อไป

บริษัท ให้ความสำคัญกับการกำกับดูแล และกำหนดวัฒนธรรมการควบคุม
โดยมีแผนจัดทำนโยบายและระเบียบวิธีปฏิบัติงานเป็นลายลักษณ์อักษร
รวมถึงการจัดการฝึกอบรมให้ความรู้
เพื่อพัฒนาทักษณะการปฏิบัติงานแก่พนักงานได้อย่างถูกต้องและมีประสิทธิภาพ นอกจากนี้
เพื่อส่งเสริมการกำกับดูแลและเสริมสร้างวัฒนธรรมของการควบคุมที่สอดคล้องในทุกระดับขององค์กรอย่างต่อเนื่อง
บริษัท จึงได้บรรจุหลักสูตรการบริหารความเสี่ยง (Risk Management)
ไว้ในแผนการฝึกอบรมของพนักงานทุกคน กำหนดให้มีกิจกรรมควบคุมเป็นส่วนหนึ่งของการปฏิบัติงาน
และจัดโครงสร้างการควบคุมที่เหมาะสมในทุกส่วนงาน โดยกำหนดให้มีการแบ่งแยกหน้าที่ผู้ปฏิบัติ
ผู้ติดตามควบคุม และประเมินผล เพื่อก่อให้เกิดการถ่วงดุลระหว่างกันอย่างเหมาะสม
สำหรับกิจกรรมที่ก่อให้เกิดความขัดแย้งทางผลประโยชน์ บริษัท
ได้กำหนดไว้ในระเบียบข้อบังคับเกี่ยวกับการทำงานของบริษัท

การตรวจสอบและติดตามดูแลการดำเนินงานของทุกหน่วยงานของบริษัทโดยฝ่ายตรวจสอบภายใน
ซึ่งมีความเป็นอิสระในการปฏิบัติงานและรายงานตรงต่อคณะกรรมการตรวจสอบ
โดยใช้หลักการปฏิบัติงานที่ครอบคลุมความเสี่ยงจากการปฏิบัติงานตามกฎหมาย
ระเบียบข้อบังคับของทางการ นโยบายแนวทางปฏิบัติ กระบวนการปฏิบัติงาน
และจรรยาบรรณในการปฏิบัติงาน
เพื่อประเมินความเพียงพอของระบบการควบคุมภายในและความเหมาะสมของการจัดการความเสี่ยง
ประเมินประสิทธิภาพของการบริหารทรัพยากร ความถูกต้อง และความน่าเชื่อถือของข้อมูล
นอกจากนี้ ยังได้ให้คำปรึกษาเกี่ยวกับการดำเนินงานแก่หน่วยงานผู้รับการตรวจสอบ
และกำกับดูแลตามขอบเขตงานความรับผิดชอบของแต่ละหน่วยงาน
โดยมีวัตถุประสงค์เพิ่มมูลค่าและปรับปรุงการปฏิบัติงานของแต่ละหน่วยงานในบริษัท ทั้งนี้
การตรวจสอบของบริษัทได้นำหลักการตรวจสอบอย่างต่อเนื่อง
และฝ่ายตรวจสอบภายในซึ่งเป็นหน่วยงานที่มีความเป็นอิสระยังได้รับมอบหมายให้เป็นอีกหนึ่งช่องทางที่รับแจ้งข้อร้องเรียนรวมถึงเบาะแสที่เป็นประโยชน์ต่อบริษัทโดยตรง
ทำให้มั่นใจว่าบริษัท มีกระบวนการจัดการข้อมูลที่ได้รับรายงานเข้ามาอย่างโปร่งใส
และเป็นธรรมต่อผู้รายงานตามหลักธรรมาภิบาลที่ดี

บริษัท
ให้ความสำคัญต่อระบบสารสนเทศและการสื่อสารข้อมูลทั้งภายในและภายนอกด้วยความรอบคอบ
ระมัดระวัง

โดยเฉพาะอย่างยิ่งสารสนเทศที่เกี่ยวกับการดำเนินธุรกิจ สารสนเทศที่รายงานต่อนักลงทุน/ผู้ถือหุ้น
ผ่านระบบ Set Portal ของตลาดหลักทรัพย์แห่งประเทศไทย ผลการปฏิบัติงาน
และการรายงานทางการเงินให้เป็นไปตามมาตรฐานบัญชี เพื่อให้การตัดสินใจของคณะกรรมการ
ผู้บริหาร นักลงทุน ผู้ถือหุ้น และผู้ที่เกี่ยวข้อง อยู่บนพื้นฐานของข้อมูลที่ครบถ้วนเพียงพอ ถูกต้อง
และเชื่อถือได้ โดยมีเนื้อหาที่จำเป็นอย่างเพียงพอ สมบูรณ์ถูกต้อง เป็นปัจจุบัน
ในรูปแบบที่เข้าใจง่าย และวิธีการจัดเก็บที่ดี โดยได้เผยแพร่ข้อมูลเหล่านี้บนหน้าเว็บไซต์ของบริษัท

บริษัท ตระหนักเสมอว่าการควบคุมภายในเป็นกระบวนการสำคัญของการดำเนินธุรกิจของบริษัท
ทำให้การปฏิบัติงานมีประสิทธิภาพ
และเกิดความมั่นใจอย่างสมเหตุสมผลว่าการดำเนินงานของบริษัทสามารถบรรลุวัตถุประสงค์
การรายงานข้อมูลทางการเงิน และการดำเนินงานน่าเชื่อถือ การปฏิบัติงานเป็นไปตามกฎหมาย
ระเบียบข้อบังคับต่างๆ ที่เกี่ยวข้อง